Mette Frederiksen (S), 2012-05-15:
Det er egentlig ikke, fordi jeg synes, det er strengt nødvendigt at fortsætte debatten.
Jeg synes, vi er kommet godt omkring de mange aspekter, der vedrører ungdomsarbejdsløsheden og indsatsen i forhold til den.
Jeg synes sådan set også, debatten her i aften har bekræftet, at vi på tværs af politiske skel er optaget af den her problemstilling; der er så uenighed om, hvordan man håndterer det bedst.
Men for de unge, der er derude, og som mangler en praktikplads og ønsker at komme i gang med en uddannelse, og som ønsker, at der føres en politik, der understøtter jobskabelse, så må det dog have været en på sin egen måde oplivende aften at have fulgt debatten her, for jeg synes, diskussionen har bekræftet, at det er noget, der ligger os alle sammen på sinde.
Så vil jeg besvare et enkelt spørgsmål, som jeg har fået stillet meget direkte, og det er spørgsmålet om 2020-strategien i forhold til den konkrete arbejdsløshedssituation, kan man sige.
Jeg tror, at en 2020-strategi, som den radikale ordfører i øvrigt meget, meget fint redegjorde for, jo har det indbygget i sig, at det er en strategi, der understreger en regerings samlede økonomiske politik i årene fremover indtil år 2020.
Og der er jo ingen, der kan håbe på, at de unge, der er ramt af ungdomsarbejdsløshed i dag, også skal være et anliggende for bekæmpelse af ungdomsarbejdsløshed i 2020.
Der skulle vi gerne have fået løst deres problemer.
En 2020-strategi handler jo om at skabe fundamentet for balance på statens finanser og i det hele taget at få etableret en sund økonomi, sådan at vi får det økonomiske råderum til at investere i det velfærdssamfund, vi møjsommeligt har bygget op i det her land igennem generationer, og som jo altså behøver et økonomisk fundament at stå på, for ellers er der ikke råd til uddannelse, skoler, hospitaler, børnehaver og alt det andet, der udgør et velfærdssamfund.
Men den økonomiske politik, vi skal føre, skal jo altså også underbygge det, som jeg synes Liberal Alliances ordfører har understreget flere gange, nemlig at vi fortsat kan vækste og skabe endnu flere arbejdspladser.
Så det er det langsigtede mål.
Så er der selvfølgelig den konkrete økonomiske situation, vi befinder os i her og nu.
Der handler det jo om at skabe arbejdspladser, og i mine øjne er vi sammen med Enhedslisten godt i gang med det; der er energiaftalen, der er fremrykning af yderligere renovering i den almene sektor, der er kickstarten.
Hvis vi er dygtige, vil vi kunne finde frem til endnu flere initiativer, og så er der altså, når vi taler ungdomsarbejdsløshed, specifikt et forslag om en ungepakke, som skal adressere nogle af de konkrete problemstillinger, vi står over for.
Jeg synes i øvrigt i forhold til 2020-strategien, at man også skal hæfte sig ved, at vi jo sådan set meget ambitiøst lægger op til et uddannelsesløft, både hvad angår 95-procents-målsætningen, 60-procents-målsætningen og de 25 pct., sådan at vi altså løfter niveauet for hele rækken af uddannelser og dermed, hvis vi lykkes med det her, sikrer, at mange flere kan opnå en varig tilknytning til arbejdsmarkedet.
Det var få ord om, hvordan 2020-strategien hænger sammen med det her, men der er ingen tvivl om, at på den korte bane er der fortsat behov for initiativer, og det mener vi vi skal være parate til at tage hele tiden.